SKRIFTLIG FORESPØRGSEL P-0242/00

af Michiel van Hulten (PSE) til Kommissionen

(31. januar 2000)

Om: Udnævnelse af en ny generaldirektør for Kommissionens Generaldirektorat for Landbrug

I en artikel i The European Voice, fra den 13.-19. januar 2000 med overskriften Cynics flag up doubts over farm job antydes det, at der ligger politisk pres bag udnævnelsen af José Domingos Silva til posten som generaldirektør for Kommissionens Generaldirektorat for Landbrug.

1. Kan Kommissionen bekræfte, at José Domingos Silva er blevet udnævnt på grund af personlig fortjeneste og uden anvendelse af politisk pres?

2. Havde Kommissionens medlemmer eller deres tjenestegrene nogen form formelt eller uformelt, skriftligt eller på anden måde kontakt med nogen medlemsstats regering i forbindelse med udnævnelsen af en ny generaldirektør for landbrug, og i givet fald hvilken form og hvilket indhold havde disse kontakter, og hvornår fandt de sted?

3. Kan Kommissionen bekræfte The European Voices påstand om, at José Domingos Silva efter sin udnævnelse udsendte en skrivelse til landbrugsgeneraldirektoratets personale, hvori han takkede Kommissionens næstformand, Palacio, for hendes støtte med hensyn til at sikre hans udnævnelse, og kan Kommissionen i givet fald over for Parlamentet redegøre for denne skrivelses indhold og arten af den pågældende støtte?

4. Kan Kommissionen oplyse, om stillingen i Generaldirektoratet for Landbrug blev opslået eksternt, hvor mange ansøgninger den modtog til stillingen fra interne og eksterne ansøgere, og hvor mange ansøgere der blev indkaldt til samtale?

5. Har Kommissionen siden den tiltrådte til fulde overholdt bestemmelserne om udnævnelse af højt indplacerede tjenestemænd?

Svar afgivet på Kommissionens vegne af Neil Kinnock

(10. marts 2000)

1. Den procedure, der blev anvendt ved besættelsen af stillingen som generaldirektør for landbrug, var i overensstemmelse med bestemmelserne i personalevedtægten og Kommissionens afgørelse af 18. september 1999 om udnævnelser til stillinger på A1- og A2-niveau i Kommissionen.

Kommissionen kan derfor bekræfte, at udnævnelsen af José Silva Rodriguez til stillingen som generaldirektør for landbrug udelukkende skyldes, at hans fortjenester, kvalifikationer, landbrugsmæssige uddannelse og arbejdserfaring fra generaldirektoratet for landbrug siden 1987 var fuldt i overensstemmelse med kravene til denne stilling.

2. Ledige stillinger på generaldirektørniveau vækker naturligvis altid bred international interesse, og det ville være overraskende, hvis der ikke uformelt blev afgivet meningstilkendegivelser.

Men det er helt klart Kommissionen, der træffer den endelig afgørelse, når samtalerne har været afholdt. Dette sker objektivt og i henhold til Kommissionens regler om udnævnelser, som kræver en dobbelt gennemgang af kandidaterne.

3. Det er korrekt, at José Manuel Silva Rodriguez sendte et brev til personalet i generaldirektoratet for landbrug efter sin udnævnelse. I dette brev takker han ikke Kommissionens næstformand Loyola de Palacio. Han henviser blot til den tillid, som fr. de Palacio har vist ham, siden hun mødte ham for første gang. Han henviser ligeledes til seks andre kommissærer, som han har haft lejlighed til at møde i løbet af den tid, han har arbejdet for Kommissionen.

4. Den ledige stilling som generaldirektør for landbrug blev opslået i Kommissionen og i de øvrige EU-institutioner i henhold til bestemmelserne i artikel 29, stk. 1, litra a) og c) i personalevedtægten.

5. Kommissionen har altid rettet sig efter de regler, der gælder for udnævnelse til højtstående stillinger, samt sin egen afgørelse af 18. september 1999, og dette vil den også gøre i fremtiden.